ষষ্ঠীর সকাল থেকেই প্রমাদ গোনেন এলাকার ছেলে-বুড়োরা। এই বুঝি এসে পড়ল সে! গায়ে কালো জামা, হাতে বন্দুক, লাল টকটকে চোখ, মাথায় ফেট্টি। পুজো এলেই প্রতিবার কুলটিতে হানা দেয় কালু ডাকাত। গ্রামগঞ্জে নয়, একেবারে শহরের মধ্যিখানে সে জানান দিয়ে আসে। পুজোর চারটে দিন কাটিয়ে বিজয়ার পর ফিরে যায়। যাওয়ার সময়ে সঙ্গে থাকে কিছু মিষ্টি আর টাকাপয়সা। কুলটির কোলিয়ারি অধ্যুষিত গ্রামের মানুষরা এখন এই ঘটনার সঙ্গে অভ্যস্ত।